Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-07-23):
Vážení, vážené dámy, vážení páni, vážené panie poslankyne, vážení páni poslanci, toto bude menej konfliktná téma, dúfam, že pre všetkých z vás bude príjemná a pozitívna. V každom prípade predkladám do druhého, tretieho čítania vládny návrh zákona, ktorým sa mení a dopĺňa zákon č. 177/2018 o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov. Tento návrh, pravdepodobne všetci ste zažili, že museli ste niečo vybaviť na úrade a tam od vás pýtali také potvrdenie alebo onaké potvrdenie, preháňali vás z jedného úradu na úrad, a pritom vy už ste túto informáciu niekedy úradu dali. Sú to len kvantá papierov, ktoré sa museli nosiť na úrad, a týmto zákonom odstraňujeme, je to najväčšia antibyrokratická vlna vôbec v histórii, ktorú sme pripravili, odstraňujeme až 21 výpisov, to znamená viac ako štyri milióny takýchto papierov a potvrdení ročne, ktoré ušetria občanom viac ako 42 miliónov eur. Ale čo je najdôležitejšie, ušetria občanom hlavne čas, ušetria občanom peniaze a ušetria občanom nervy. Ideme v zmysle pravidla jedenkrát a dosť. Tento zákon je rozhodujúci na tejto ceste. Jedenkrát a dosť, to znamená, ak raz odovzdáte informáciu štátu, tak štát už nemá právo túto informáciu od vás znovu žiadať. Len tak perlička, napríklad rodný list ročne požadujú úrady 1,6-miliónakrát. Keby ste nakopili tieto papiere na seba, tak dosiahnu výšku až 57 poschodí. Naším cieľom je odbúravať byrokraciu a cieľom je, aby sme zo štátu spravili jednoducho, aby služby štátu boli užívateľsky príjemné a aby štát vychádzal v mnohých životných situáciách občanom v ústrety. Ďalšou veľkou zmenou, ktorú prinášame, je legislatívny predpoklad na to, na tzv. riešenie životných situácií, či to už je hľadanie práce, platenie daní alebo jednoducho narodenie, narodenie dieťaťa. O riešení životných situácií sa v tomto štáte hovorí už viac ako 10 rokov. My už nechceme rozprávať, my jednoducho konáme a v zákone proti byrokracii sme prvýkrát pristúpili k revolučným krokom. Zjednodušujeme procesy, odstraňujeme zbytočné kroky a prinášame proaktívne služby v jednej z najkomplexnejších životných situácií, ktorou je narodenie dieťaťa. To znamená, že namiesto papierov, ktoré teraz si vymieňajú úrady alebo teraz museli ich nosiť aj občania, tak chceme, aby medzi úradmi prúdili dáta a aby rodný list vybavili rodičia z domu bez potreby navštíviť matriku. O príspevok pri narodení dieťaťa aby nielenže nebolo treba žiadať, ale rodičom príde na účet úplne automaticky. Je totiž prácou štátu, aby tieto veci vybavil za občana. Návrh zákona prešiel riadnym pripomienkovým konaním, je v súlade s Ústavou Slovenskej republiky. Účinnosť sa navrhuje od 1. januára 2022. Vážené dámy poslankyne, vážení páni poslanci, som presvedčená, že pozitívne novely, pozitívne dopady tejto novely v blízkej budúcnosti pocítia mnohí z nás, pocítia všetci občania, pretože namiesto obiehania úradov budeme môcť tráviť čas so svojimi najbližšími alebo ako len chceme. Tento zákon je dôležitý, ale nie jediný a už vôbec nie posledný na ceste k digitalizácii služieb štátu. Naším cieľom je, aby služby štátu boli jednoduché, rýchle a spoľahlivé. A týmto by som vás chcela požiadať aj o podporu tohto zákona. Ďakujem vám veľmi pekne.